SAWAD ร่วง 5% “เซลออนแฟคท์” หลังงบ Q1 โตตามคาด โบรกแนะ “ทยอยซื้อ” เป้า 64 บาท
SAWAD ร่วงเกือบ 5% หลังโชว์กำไร Q1/66 โตตามคาด ฟากโบรกแนะ "ทยอยซื้อ" ราคาเป้าหมาย 64 บาท คงประมาณการกำไรปี 66 โต 20% แตะ 5.4 พันล้านบาท
SAWAD ร่วงเกือบ 5% หลังโชว์กำไร Q1/66 โตตามคาด ฟากโบรกแนะ "ทยอยซื้อ" ราคาเป้าหมาย 64 บาท คงประมาณการกำไรปี 66 โต 20% แตะ 5.4 พันล้านบาท
16 พ.ค. 2566

ผู้สื่อข่าวรายงานว่า วันนี้ (16 พ.ค.66) ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 10:15 น. อยู่ที่ระดับ 57 บาท ลบ 2.50 บาท หรือ 4.20% สูงสุดที่ระดับ 58.25 บาท ต่ำสุดที่ระดับ 56.25 บาท ด้วยมูลค่าการซื้อขาย 361.24 ล้านบาท

ทั้งนี้ ปัจจัยที่ส่งผลให้ราคาหุ้น SAWAD ปรับตัวลดลง คาดนักลงทุนเทขายทำกำไรหลังรายงานผลประกอบการงวดไตรมาส 1 ออกมาเติบโตตามคาด อีกทั้งราคาหุ้น SAWAD ปรับตัวเพิ่มขึ้นมาแรงก่อนหน้านี้ตามแรงเก็งงบไตรมาส 1/66
ด้าน บล.ฟิลลิป (ประเทศไทย) ระบุในบทวิเคราะห์ ยังคงคำแนะนำ “ทยอยซื้อ” หุ้น SAWAD ราคาเป้าหมาย 64 บาท ประมาณการผลประกอบการงวดปี 66 ไว้ที่ 5.4 พันล้านบาท เพิ่มขึ้น 20% จากช่วงเดียวกันของปีก่อน
โดยในไตรมาส 1/66 บริษัทรายงานกำไรออกมา 1.2 พันล้านบาท เป็นไปตามคาด เพิ่มขึ้น 16% จากช่วงเดียวกันของปีก่อน ตามรายได้ดอกเบี้ยที่เพิ่มขึ้นตามการเพิ่มขึ้นของสินเชื่อ และรายได้ที่ไม่ใช้ดอกเบี้ยก็เพิ่มขึ้นด้วย โดยเฉพาะส่วนแบ่งกำไรจากบริษัทย่อยจากปีก่อนที่มีผลขาดทุน